Zoeloeprins, lyfwag doodgeskietPrins Mbongiseni Milton Muntukaphiwana (Foto: Twitter) Nóg ŉ vertroueling van die Zoeloekoning Misuzulu Zulu Zwelithini is vermoor. Prins Mbongiseni Milton Muntukaphiwana Zulu (63) en sy lyfwag (33) is Donderdag vroegaand in Nongoma, KwaZulu-Natal, doodgeskiet. Brig. Jay Naicker, woordvoerder van die polisie, sê die omstandighede rakende die moorde en die motief daaragter is nog onbekend. IOL berig Zulu was een van diegene wat koning Misuzulu gehelp het om ná sy pa, koning Goodwill Zwelithini, se dood die troon van die land se mees invloedryke tradisionele monargie te bestyg. Prins Zulu is die tweede vertroueling van koning Misuzulu om binne enkele maande vermoor te word. Die Zoeloekoning Misuzulu Zulu KaZwelithini (Foto: SAgovnews, Twitter) Dr. Dumisani Khumalo is in September vanjaar doodgeskiet nadat hy ŉ seremonie by die Enyokeni- koninklike paleis in Nongoma bygewoon het. Khumalo was ŉ indoena van die Osuthu Koninklike Raad en een van die mees invloedryke mense wat koning Misuzulu se kroning ondersteun het. Hy het ook ŉ goeie verhouding met wyle koning Goodwill gehad, wat in Maart verlede jaar ná 50 jaar op die troon dood is. Misuzulu is in Augustus gekroon ná ŉ jaar van twis oor wie die troon gaan bestyg ná sy pa se dood. Misuzulu is die eerste seun van Goodwill se derde vrou, wat hy in sy testament as sy opvolger aangewys het. Die koningin het egter ŉ maand later onverwags gesterf en ŉ testament nagelaat wat Misuzulu as die volgende koning benoem – ŉ ontwikkeling wat ander vertakkinge van die familie nie goedgekeur het nie. Lees meer hier.